ET Euroopa Liidu Teataja L 47/19

KOMISJONI OTSUS,

21. veebruar 2011,

metüülbromiidi kandmata jätmise kohta nõukogu direktiivi 91/414/EMÜ I lisasse

(teatavaks tehtud numbri K(2011) 950 all)

(EMPs kohaldatav tekst)

(2011/120/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõiget 1,

ning arvestades järgmist:

(1) Komisjoni määrustes (EÜ) nr 451/2000 (2) ja (EÜ) nr 1490/2002 (3) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks lisamiseks direktiivi 91/414/EMÜ I lisasse. Metüülbromiid kuulus nimetatud loetellu.

(2) Kooskõlas määruse (EÜ) nr 1490/2002 artikliga 11f ning artikli 12 lõike 1 punktiga a ja artikli 12 lõike 2 punktiga b võeti vastu komisjoni 18. septembri 2008. aasta otsus 2008/753/EÜ metüülbromiidi nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (4).

(3) Kokkuleppel esialgse teavitajaga esitas teine isik (edaspidi „taotleja”) direktiivi 91/414/EMÜ artikli 6 lõike 2 alusel uue taotluse, milles ta nõudis, et kohaldataks kiirendatud menetlust, mis on sätestatud komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (5) artiklites 14–19.

(4) Taotlus esitati Ühendkuningriigile, kes oli määrusega (EÜ) nr 1490/2002 nimetatud referentliikmesriigiks. Kiirendatud menetluse jaoks ettenähtud tähtajast peeti kinni. Toimeaine spetsifikatsioon ja lubatud kasutusviisid on samasugused nagu need, mida käsitleti otsuses 2008/753/EÜ. Taotlus on kooskõlas ka teiste määruse (EÜ) nr 33/2008 artiklis 15 sätestatud sisuliste ja menetlusnõuetega.

(5) Ühendkuningriik hindas taotleja esitatud täiendavaid andmeid ning koostas lisaaruande. Ühendkuningriik edastas selle aruande 26. novembril 2009 Euroopa Toiduohutusametile (edaspidi „toiduohutusamet”) ja komisjonile. Toiduohutusamet edastas lisaaruande kõigile liikmesriikidele ja taotlejale, et nad saaksid esitada märkusi, ning edastas saadud märkused komisjonile. Määruse (EÜ) nr 33/2008 artikli 20 lõike 1 kohaselt ja komisjoni palvel esitas toiduohutusamet komisjonile oma järeldused metüülbromiidi kohta 3. novembril 2010 (6). Liikmesriigid ja komisjon vaatasid hindamisaruande eelnõu, lisaaruande ja toiduohutusameti järeldused läbi toiduahela ja loomatervishoiu alalises komitees ning 28. jaanuaril 2011 vormistati see komisjoni läbivaatamisaruandena metüülbromiidi kohta.

(6) Referentliikmesriigi lisaaruandes ja toiduohutusameti järelduses keskenduti peamiselt kaalutlustele, mis tingisid otsuse toimeainet lisasse mitte kanda. Eelkõige oli murettekitav kahjulik mõju inimeste tervisele, esmajoones mõju kõrvalseisjatele, kelle kokkupuude oleks suurem kui 100 % ainega kokkupuutumise vastuvõetavast ulatusest ja tarbijatele, kelle kokkupuude ainega ületaks 100-protsendilise aktsepteeritava päevadoosi ning akuutse standarddoosi. Metüülbromiidi käsitlevas läbivaatamisaruandes tuvastati ka täiendavaid probleeme.

(7) Taotleja esitas lisateavet eelkõige selle kohta, kuidas rekuperatsiooni abil kokkupuudet vähendada. Selleks et vähendada ohtu tarbijatele ja mittesihtliikidele, toetab taotleja kasutust üksnes konteinerite puidust pakkematerjalis.

(8) Siiski ei luba taotleja esitatud lisateave jätta kõrvale kõiki metüülbromiidiga ohtlikkusega seotud kaalutlusi.

(9) Kättesaadav teave ei olnud piisav, et hinnata kõrvalseisjate kvantitatiivset kokkupuudet. Peale selle ei olnud kättesaadava teabe põhjal võimalik hinnata õhu võimalikku metüülbromiidi sisaldust nende konteinerite ümbruses, mille puidust pakkematerjalis oli kasutatud metüülbromiidi ega lõpule viia mittesihtliike käsitlevat riskihindamist. Lisaks puudusid andmed, mille põhjal hinnata kaudse kokkupuute riski pinnasele, pinnaveele ja põhjaveele.

(10) Komisjon palus taotlejal esitada oma märkused toiduohutusameti järelduste kohta. Lisaks palus komisjon kooskõlas määruse (EÜ) nr 33/2008 artikli 21 lõikega 1 esitada taotlejal märkused läbivaatamisaruande eelnõu kohta. Taotleja esitas oma märkused, mida on põhjalikult uuritud.

(11) Vaatamata taotleja esitatud väidetele jäid tuvastatud probleemid lahendamata ning toiduohutusameti ekspertide kohtumistel esitatud ja hinnatud teabe põhjal koostatud hindamistest ei selgu, nagu võiks loota, et metüülbromiidi sisaldavad taimekaitsevahendid kavandatud kasutustingimustes üldiselt vastavad direktiivi 91/414/EMÜ artikli 5 lõike 1 punktides a ja b sätestatud nõuetele.

(12) Seepärast ei tohiks metüülbromiidi kanda direktiivi 91/414/EMÜ I lisasse.

(13) Otsus 2008/753/EÜ tuleks kehtetuks tunnistada.

(14) Käesolev otsus ei piira õigust esitada metüülbromiidi kohta uut taotlust vastavalt direktiivi 91/414/EMÜ artikli 6 lõikele 2 ja määruse (EÜ) nr 33/2008 II peatükile.

(15) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Metüülbromiidi ei kanta toimeainena direktiivi 91/414/EMÜ I lisasse.

Artikkel 2

Otsus 2008/753/EÜ tunnistatakse kehtetuks.

Artikkel 3

Käesolev otsus on adresseeritud liikmesriikidele.

Brüssel, 21. veebruar 2011 Komisjoni nimel komisjoni liige John DALLI

(1) EÜT L 230, 19.8.1991, lk 1.

(2) EÜT L 55, 29.2.2000, lk 25.

(3) EÜT L 224, 21.8.2002, lk 23.

(4) ELT L 258, 26.9.2008, lk 68.

(5) ELT L 15, 18.1.2008, lk 5.

(6) Euroopa Toiduohutusamet: Conclusion on the peer review of the pesticide risk assessment of the active substance methyl bromide. EFSA Journal 2011; 9(1):1893. [lk 32]. doi:10.2903/j.efsa.2011.1893. Kättesaadav aadressil www.efsa.europa.eu/efsajournal.